জন স্টুয়ার্ট মিল তার ‘অন লিবার্টি’ শীর্ষক ধ্রুপদী গ্রন্থে প্রাচীনকালের স্বৈরতান্ত্রিক রাজনৈতিক কর্তৃত্বের তুলনায় অধিকতর উত্তম সরকার হিসেবে গণতন্ত্রায়নের ফলশ্রুতি সম্পর্কে উদ্বিগ্ন ছিলেন। এ ক্ষেত্রে তার উদ্বেগের মূল জায়গাটি ছিল ‘সংখ্যাগরিষ্ঠের স্বৈরাচার’। যা ‘সংখ্যাগরিষ্ঠের রাজনৈতিক স্বৈরাচার’ এবং ‘সংখ্যাগরিষ্ঠের সামাজিক স্বৈরাচার’ এই দুভাগে বিভক্ত করা হয়েছে। বাংলাদেশে সংখ্যালঘুদের ওপর ধর্মীয় সংখ্যাগরিষ্ঠ জনগোষ্ঠীর ক্রমবর্ধমান হামলা স্বৈরাচারী ও সাম্প্রদায়িক মানসিকতার ফলশ্রুতি। যা ‘রাজনৈতিক স্বৈরাচার’ এবং ‘সামাজিক স্বৈরাচার’ উভয় পর্যায়েই পড়ে। আর এই চরম স্বৈরাচারী মানসিকতাই দেশে সাম্প্রদায়িকতা টিকিয়ে রাখছে, গণতন্ত্র সংহত প্রক্রিয়া বাধাগ্রস্ত করছে এবং সর্বোপরি ধর্মীয় ও জাতিগত সংখ্যালঘু সম্প্রদায়ের ওপর পরিচালিত নিপীড়ন নির্যাতন দূর করার জন্য প্রধানমন্ত্রী শেখ হাসিনার রাজনৈতিক সদিচ্ছাকে ব্যর্থ করে দিচ্ছে। আর তাই প্রধানমন্ত্রী শেখ হাসিনার রাজনৈতিক সদিচ্ছা সফল করার জন্য প্রয়োজন সংবিধানের অনুচ্ছেদ নং ২৭ অনুযায়ী ‘সংখ্যালঘু সুরক্ষা আইন’ প্রণয়ন করা এবং ‘সংখ্যালঘু বিষয়ক মন্ত্রণালয়’ প্রতিষ্ঠা করা।